Tempada 2023/24 do Deportivo da Coruña

[dereita|miniatura|Equipo titular na ida da [Final de campións da Primeira División RFEF 2023/24|final da Primeira RFEF fronte ao CD Castellón.]]

Durante a **tempada 2023/24** o **Deportivo da Coruña** competiu na Primeira División RFEF por terceiro ano consecutivo, proclamándose campión e ascendendo así á Segunda División.

## Resumo da tempada 
### Pretempada 
O novo fracaso deportivo da tempada anterior, na que perdeu o ascenso na promoción, provocou a dimisión do Consello de Administración do club e a destitución do adestrador Rubén de la Barrera. O 16 de xuño anunciouse a Fernando Soriano como novo director deportivo do club e dúas semanas despois chegou un novo adestrador, Imanol Idiakez.

De xeito semellante ás anteriores campañas, o Deportivo sufriu unha profunda remodelación no seu cadro de xogadores, deixando o equipo case unha vintena de futbolistas da tempada 2022/23. Algunhas das baixas do conxunto coruñés foron a do seu capitán, Álex Bergantiños, que colgou as botas despois de 21 anos no club; o máximo goleador dos dous últimos anos, Quiles; e unha das promesas da súa canteira, Trilli. No apartado de fichaxes chegaron, entre outros, os veteranos Paris Adot, Balenziaga e Salva Sevilla, o gardameta Germán Parreño e o centrocampista de Sigüeiro Hugo Rama.

O equipo estreouse nun amigable ante o Atlético Arteixo en Riazor, no I Memorial Arsenio Iglesias, levando o trofeo tras golear por 6-0. A continuación conquistou o 78º Trofeo Teresa Herrera fronte ao Red Bull Bragantino II, nun partido que serviu como homenaxe aos exfutbolistas brasileiros Bebeto e Mauro Silva, así como a Bergantiños. Posteriormente enfrontouse a Coruxo, Compostela, Ponferradina e Arenteiro, perdendo só ante o equipo do Bierzo.

### Competición 
Na primeira xornada da Primeira División RFEF, o Deportivo non conseguiu superar ao Rayo Majadahonda en Riazor, nun partido que acabou sen goles. A primeira vitoria da tempada chegou na seguinte xornada, cun 0-3 contra o Lugo no Anxo Carro e unha boa imaxe do equipo coruñés. Os catro primeiros partidos da tempada deixaron tamén varias lesións de xogadores importantes, perdendo para varias semanas a Yeremay, Barbero e David Mella. Os pobres resultados dos seguintes partidos levaron o equipo a ocupar por primeira vez na súa historia postos de descenso á cuarta categoría do fútbol español e o nivel de xogo do conxunto coruñés tocou fondo na 11ª xornada, cando caeu goleado por 3-0 a mans do Real Unión no Stadium Gal de Irún. A dolorosa derrota provocou unha importante conversa interna entre o corpo técnico e os xogadores, que segundo os propios protagonistas marcou un punto de inflexión na dinámica do equipo.
[miniatura|[Lucas Pérez foi o máximo goleador do Deportivo e capitaneou o equipo trala marcha de Ian Mackay.]]
Tras vencer á SD Logroñés, dous empates ante Tarazona e Osasuna Promesas deixaron na corda frouxa a Idiakez, que afrontou o encontro da 15ª xornada ante o Barça Atlètic con rumores dunha posible destitución se non conseguía un bo resultado. A situación complicouse co gol inicial do filial catalán, pero Villares conseguiu empatar e xa no tempo de desconto, Davo culminou unha remontada que salvou o cargo do adestrador. O xogo do equipo foi mellorando nos seguintes partidos, favorecido pola irrupción dos dous xogadores considerados como as maiores "perlas" da canteira, Mella e Yeremay, e co regreso á senda do gol de Lucas, que non conseguira ver portería nos cinco primeiros meses de competición, e que trala marcha de Mackay no mercado invernal, herdou o brazalete de capitán.

O 14 de xaneiro de 2024, ante a Cultural Leonesa, produciuse a derradeira derrota da tempada do Deportivo, que a continuación encadeou sete vitorias consecutivas, escalando ata un liderado que xa non abandonaría. Con 15 vitorias e 4 empates na segunda volta, o club coruñés proclamouse campión a falta de dúas xornadas, despois de derrotar ao Barça Atlètic nun estadio de Riazor ateigado con 31.833 espectadores, a cifra máis alta da historia da categoría, e con ducias de milleiros de seareiros nos arredores do estadio. Tralo ascenso o equipo disputou a final de campións contra o Castellón, gañando tanto na ida en Riazor como na volta en Castàlia, proclamándose así campión absoluto da categoría.

## Material deportivo 
O equipamento do Deportivo foi proporcionado por Kappa e o principal patrocinador foi Estrella Galicia.

## Persoal 
### Corpo técnico 
### Consello de administración 
* Última actualización: 3 de agosto de 2023
* Fonte: Consello de administración

## Mercado de fichaxes 
### Altas 
### Baixas 
## Xogadores 
### Cadro 
### Xogadores que deixaron o equipo 
## Clasificación 
### Evolución 
## Partidos 
### Pretempada e amigables 
### Primeira División RFEF 
### Final de Campións 
### Copa do Rei 
## Notas 
## Véxase tamén 
### Outros artigos 
* Historia do Deportivo da Coruña